Подготовката за председателството на ЕС приключи - България - inews.bg
06.07.2020 10:43 София 24°C
Подготовката за председателството на ЕС приключи
Близо 300 събития са записани в официалния календар
по статията работи: iNews.bg | 20.12.2017 | 13:00 0
В отчетния период е приета Програмата на Българското председателство на Съвета на ЕС 2018 г., преговорните екипи са формирани, предвидените обучения са приключени, по-голямата част от договорите с избраните изпълнители по проведените обществени поръчки са изпълнени, други са в процес на изпълнение, тъй като редица дейности ще продължат и по време на самото Председателство. До края на годината предстоят последните технически изпитвания и проби в НДК, който ще бъде домакин на основната част от събитията по време на Председателството и където ще се състоят най-важните срещи с партньорите ни от Европейския съюз.
Само преди седмица беше получено и одобрението от Генералния секретариат на Съвета на Европейския съюз за българското предложение за декорация в сградите на Съвета на ЕС в Брюксел – Justus Lipsius и Europa Building. Aрт-инсталацията и предложената декорация, чийто автор е доц. д-р Венелин Шурелов, преподавател в Националната художествена академия, следва да бъдат монтирани най-късно до 3 януари 2018 г.
Министерският съвет одобри и финален календар на събитията на председателството, които ще се проведат в България. Актуализацията се налага както поради постъпилите множество предложения за провеждане на допълнителни събития, включително такива на високо ниво, свързани с основните приоритети на Българското председателство, така и поради наличието на събития с неуточнени периоди на провеждане.
В първия ден на 2018 г. под егидата на министъра за Българското председателство на Съвета на ЕС и на министъра на културата Боил Банов в НДК ще се проведе Празничен новогодишен концерт "Духът на Европа", посветен на първото ни ротационно председателство.